สังคมข่าวหุ้น
*ดัชนีตลาดหุ้นไทยวานนี้ (26 ม.ค.) ปิดที่ 1,512.83 จุด บวก 11.21 จุด หรือ 0.75% โดยมีมูลค่าการซื้อขาย 87,825.28 ล้านบาท
26 ม.ค. 2564

ดวงดี
*ดัชนีตลาดหุ้นไทยวานนี้ (26 ม.ค.) ปิดที่ 1,512.83 จุด บวก 11.21 จุด หรือ 0.75% โดยมีมูลค่าการซื้อขาย 87,825.28 ล้านบาท
*ช่วงนี้เป็นเทศกาลของการประกาศงบ ซึ่งตลาดบ้านเราก็ให้ติดตามการประกาศงบของ SCC, PTTEP, DTAC เป็นต้น และให้ติดตามการประชุมศูนย์บริหารสถานการณ์โควิด-19 (ศบค.) ชุดใหญ่ในวันศุกร์นี้ (29 ม.ค.) ว่าจะมีการผ่อนคลายมาตรการคุมเข้มการแพร่ระบาดโควิด-19 อย่างไรบ้าง
*หลังจากที่ลุ้นกันอยู่ว่าตลาดหลักทรัพย์แห่งประเทศไทย หรือ ตลท. จะขยายเวลา Cash Balance หุ้นบริษัท เดลต้า อีเลคโทรนิคส์ (ประเทศไทย) จำกัด (มหาชน) หรือ DELTA ก็ชัดเจนแล้วว่า ขยายเวลาเป็นวันที่ 27 มกราคม ถึง 16 กุมภาพันธ์ 2564 โดยราคาหุ้น DELTA ปิดวานนี้อยู่ที่ 556 บาท บวก 52 บาท หรือ 10.32% มีมูลค่าการซื้อขาย 1,544.32 ล้านบาท จากนี้ก็ต้องจับตาดูกันต่อว่าจะมีเอฟเฟกต์อะไรกับตลาดหุ้นบ้างนะเจ้าคะ
*เริ่มเปิดปีฉลูตลาดหุ้นไทยยังคึกคักอย่างต่อเนื่องตั้งแต่ต้นปี มีบริษัทหลายแห่งเตรียมเข้าระดมทุนในตลาดหลักทรัพย์ฯ หุ้นประกันก็ไม่น้อยหน้ามี บริษัท ที คิว อาร์ จำกัด (มหาชน) (TQR) นายหน้าประกันภัยต่อเจ้าใหญ่ นำโดย “ชนะพันธุ์ พิริยะพันธุ์” ประธานเจ้าหน้าที่บริหาร และทีมงานที่มีความเชี่ยวชาญด้านนายหน้าประกันภัย ซึ่งกุมภาพันธ์นี้ TQR พร้อมที่จะระดมทุนเพื่อเข้าจดทะเบียนในตลาดหลักทรัพย์ mai แล้วนะเจ้าคะ
*บริษัท เอสซีจี แพคเกจจิ้ง จำกัด (มหาชน) หรือ SCGP แจ้งตลาดหลักทรัพย์ฯ ว่า คณะกรรมการได้อนุมัติจ่ายเงินปันผลประจำปี 2563 ในอัตราหุ้นละ 0.45 บาท รวมเป็นเงินประมาณ 1,932 ล้านบาท คิดเป็นสัดส่วน 30% ของกำไรสำหรับปีตามงบการเงิน โดยกำหนดวันที่ไม่ได้รับสิทธิปันผล (XD) ในวันที่ 7 เมษายน 2564 และวันกำหนดรายชื่อผู้มีสิทธิได้รับปันผลในวันที่ 8 เมษายน 2564 และจะจ่ายเงินปันผลในวันที่ 22 เมษายน 2564
*NOBLE เล็งออกหุ้นกู้ จำนวน 1 รุ่น อายุ 3 ปี ผลตอบแทน 4.50% ต่อปี คาดเปิดจองซื้อระหว่างวันที่ 22-24 กุมภาพันธ์นี้ หวังนำเงินที่ได้ไปชำระคืนหุ้นกู้ที่จะครบกำหนดในเดือนกุมภาพันธ์ 2564
*กระแสไวรัสโควิด-19 ก็ทำเอาหลายคนใจตุ๊ม ๆ ต่อม ๆ บรรดาบริษัทประกันก็มีการออกประกันโควิด-19 มาเพื่อตอบโจทย์ความต้องการลูกค้าให้มากที่สุด ล่าสุด เมืองไทยประกันภัย หรือ MTI ส่งประกันภัยไวรัสโคโรนา แผนอุ่นใจ และประกันสุดเอ็กซ์คลูซีฟที่มีขายเฉพาะใน Shopee เท่านั้น รับประกันอายุตั้งแต่ 1-80 ปี เพื่อเพิ่มความอุ่นใจพร้อมสู้กับสถานการณ์ที่ต้องเผชิญในช่วงที่เชื้อไวรัสโควิด-19 แพร่ระบาดระลอกใหม่ เริ่มตั้งแต่วันนี้จนถึง 7 กุมภาพันธ์นี้
*TTCL  บมจ.ทีทีซีแอล ก่อนหน้าราคาถูกลากจาก “เจ้ามือ” ที่ใช้ “ข้อมูลภายใน” เข้ามาทยอยสะสมหุ้น พร้อมกับลากขึ้นไปเหนือ 7 บาท ก่อนจะทุบร่วงหลังมีข่าวที่ได้รับมาก่อนหน้านี้ออกมาอย่างเป็นทางการ ล่าสุด ราคาหุ้นเหมือนจะฟื้นตัว แต่ดู ๆ ไปแล้วไม่น่าใช่ เจ้ามือน่าจะดันราคาขึ้นมาล่อรายย่อยเข้ามาซื้อ หรือมารับหุ้นต่อนั่นแหละ ก่อนจะทุบร่วงลงอีก เป้าหมายของเจ้ามือน่าจะกดให้ต่ำกว่า 5 บาท  ส่วนราคาเป้าหมายของโบรกฯ เท่าที่เข้าไปดูอยู่ที่เพียง 3 บาทเท่านั้นเจ้าค่ะ !!!
*แซลลี่ โอฮาร่า CEO บมจ.กรุงไทย-แอกซ่า ประกันชีวิต ปรับเปลี่ยนรูปแบบการทำงาน เป็นแบบ Smart Working สอดรับการเป็นองค์กรที่น่าทำงานมากที่สุด โดยก่อนช่วงวิกฤติโควิด-19 พนักงานแอกซ่า 38% ของพนักงานแอกซ่าทั้งหมดจากทั่วโลก ทำงานนอกสถานที่ (Remote Working) เป็นเวลา 1 หรือ 2 วันต่อสัปดาห์ พอมีโควิด-19 ได้สร้างจุดเปลี่ยนของรูปแบบการทำงาน จากผลสำรวจ Pulse Survey ล่าสุด  พบว่าพนักงานแอกซ่า 90% ทั่วโลก และ 94% พนักงานกรุงไทย-แอกซ่า ประกันชีวิต มีความต้องการที่จะนำรูปแบบการทำงานนอกสถานที่มาใช้มากขึ้นในอนาคต